Predkladacia správa

	Na pozvanie predsedu vlády Slovenskej republiky dňa 11. mája 2006 uskutočnila oficiálnu návštevu SR spolková kancelárka Nemeckej spolkovej republiky Angela Merkelová. Bola to prvá návšteva spolkovej kancelárky na Slovensku od jej nástupu do funkcie v novembri 2005. 

Počas návštevy sa uskutočnilo plenárne rokovanie i neformálny rozhovor spolkovej kancelárky s predsedom vlády SR a prijatie u prezidenta SR.

Obsahom rokovaní boli otázky ďalšej spolupráce SR a NSR v politickej oblasti v kontexte spoločného členstva oboch krajín v EÚ a NATO, aktuálne témy týkajúce sa európskej agendy (Ústavná zmluva EÚ, rozširovanie), ako aj ďalšie medzinárodno-politické otázky (transatlantické vzťahy, Irán). Nemecká kancelárka osobitne ocenila odvážne hospodárske a sociálne reformy na Slovensku. 
	
Oficiálna návšteva spolkovej kancelárky Nemeckej spolkovej republiky Angely Merkelovej v Slovenskej republike potvrdila vysokú úroveň vzťahov medzi oboma krajinami a vytvorila predpoklady pre ich ďalší rozvoj.  

	Materiál bol zaslaný Úradu vlády SR a Kancelárii prezidenta SR na vyjadrenie a ani jedna z uvedených inštitúcií nemala k nemu pripomienky.